ΓΕΛ ΙΤΕΑΣ\_ΔΟΥΛΟΙ

(*Σκοτεινιά. Η Σωστράτα περπατάει μόνη της κοιτάζοντας πού και πού πίσω της. Ξαφνικά κοιτάει μπροστά της και βλέπει τους θεατές. Ξαφνιάζεται*)

ΣΩΣΡΑΤΑ: Ε, από πού ξεφυτρώσατε όλοι εσείς; Νόμιζα πως ήμουν μόνη μου…. (*παύση)* Για να πω την αλήθεια, δεν έχω ιδέα πού είμαι, ούτε πώς βρέθηκα εδώ *(παύση*) Είχα πεθάνει, αυτό είναι το τελευταίο που θυμάμαι, έναν άδοξο και άδικο θάνατο, όπως ήταν και η ζωή μου εξάλλου. (*παύση*). Γιατί να πεθάνεις διαφορετικά από ό,τι έζησες; (*παύση*) Ξέρετε, όσο ζούσα ήμουν δούλη. (*παύση*). (*κοιτάει το κοινό*) (*Ακούγεται ο ορισμός της λέξης «δούλος»)*

ΦΩΝΗ (*ουδέτερα, χωρίς συναίσθημα*): Δούλος: πρόσωπο που έχει στερηθεί την ατομική του ελευθερία και αποτελεί ιδιοκτησία άλλου

ΣΩΣΤΡΑΤΑ: Συνεχίζετε να με κοιτάτε…νομίζω πως… με ακούτε; σας ενδιαφέρει η ιστορία μου; (*παύση*) Συγχωρέστε με που δεν μπορώ να το πιστέψω, αλλά όσο ζούσα οι σκέψεις μου και όσα αισθανόμουν δεν ενδιέφεραν κανένα. Ήμουν απλώς ένα χρήσιμο αντικείμενο, ένα …(*σκέφτεται την κατάλληλη λέξη*) εργαλείο, (*παύση*).

ΦΩΝΗ *(ουδέτερα, χωρίς συναίσθημα*) Εργαλείο: κάθε μηχανισμός του οποίου η χρήση διευκολύνει τη ζωή του ανθρώπου

ΣΩΣΤΡΑΤΑ: Μπαίνω στον πειρασμό να σας μιλήσω….ο τρόπος που με κοιτάτε με κάνει να νιώθω σημαντική. Σημαντική, για πρώτη φορά στη ζωή μου. Μια ολόκληρη αίθουσα γεμάτη ανθρώπους έχει στραμμένο το βλέμμα επάνω μου και περιμένει την επόμενη λέξη μου. Ίσως είναι η ευκαιρία μου να πω την ιστορία μου και κάποιος να με ακούει….(*παύση, το* *σκέφτεται*). (*αποφασιστικά*) Ναι, θα το κάνω, μια φορά συμβαίνουν θαύματα στη ζωή. Θα σας τα πω ίσως λίγο μπερδεμένα, όπως μου έρχονται στο μυαλό, πάνε εκατοντάδες χρόνια από τότε, άλλωστε. Ελπίζω μόνο να μην δίνετε μεγάλη σημασία στις λεπτομέρειες….

ΧΟΡΟΣ (*10 άτομα στη σκηνή) ΗΧΟΣ ΡΟΛΟΓΙΟΥ* <https://www.youtube.com/watch?v=oCqOWaKz2Co>

*Τα άτομα κινούνται στον χώρο της σκηνής. Όταν συναντιούνται κάνουν μια χειραψία και συνεχίζουν να περπατούν. Ακούγεται μόνο ο ήχος*

*Σταματάει το χτύπημα και μιλάνε, συνεχίζεται το χρύπημα*

ΦΩΝΗ 1: Αλήθεια ποια ονόματα σας έρχονται στο μυαλό όταν ακούτε Αρχαία Ελλάδα; (*ακούγονται απαντήσεις από διάφορες πλευρές*, *η μία πέφτει επάνω στην άλλη)*

ΦΩΝΗ: Περικλής

ΦΩΝΗ: Πλάτωνας

ΦΩΝΗ: Αριστοτέλης

ΦΩΝΗ: Αισχύλος

ΦΩΝΗ: Μέγας Αλέξανδρος

ΦΩΝΗ: Φειδίας

ΦΩΝΗ: Σοφοκλής

ΦΩΝΗ 1: ήταν κανείς από όσους αναφέρατε δούλος;

ΦΩΝΕΣ: Μπααα….

(*ξανά χτύπος ρολογιού και κίνηση στον χώρο*)

ΦΩΝΗ 1: οι πυραμίδες, ο Παρθενώνας, όλα τα περίτεχνα αγγεία που βλέπουμε σήμερα στα μουσεία, έχετε αναρωτηθεί ποτέ πόσοι δούλοι χρειάστηκαν για να τα φτιάξουν;

*Σταματάει η κίνηση στο χώρο για 2 δευτερόλεπτα. Συνεχίζεται η κίνηση στον χώρο*

ΦΩΝΗ: Ή σε τι συνθήκες δούλευαν;

(*κίνηση στον χώρο, χτύπημα ρολογιού*)

*Σταματάει η κίνηση, συνεχίζεται ο ήχος*

ΦΩΝΗ: στα κτήματα των Ελλήνων δούλευαν δούλοι: όργωναν, έσπερναν, μάζευαν τους καρπούς, θέριζαν, σκάλιζαν, έφτιαχναν κρασί, μάζευαν ελιές

ΦΩΝΗ: στα εργαστήρια αγγειοπλαστικής δουλεύουν δούλοι: κουβαλούν τον άργιλο, φορτώνουν το κάρβουνο, τροφοδοτούν τη φωτιά, μεταφέρουν τα έτοιμα αγγεία

ΦΩΝΗ: ένας ολόγυμνος δούλος με μια τεράστια φτιάρα προσπαθεί να ρυθμίσει τη θερμοκρασία στον κλίβανο

ΦΩΝΗ: Η θερμοκρασία του κλίβανου φτάνει μέχρι 900 βαθμούς κελσίου

ΦΩΝΗ: Στα ξακουστά ορυχεία του Λαυρίου δουλεύουν δούλοι,

ΦΩΝΗ: Χιλιάδες δούλοι θαμμένοι ζωντανοί σ’ αυτή την κόλαση με τον δηλητηριασμένο αέρα.

ΦΩΝΗ: στα σπίτια των Ελλήνων δούλες έκαναν όλες τις οικιακές δουλειές: ψώνιζαν, μαγείρευαν, μεγάλωναν τα παιδιά, έπλεναν τα ρούχα, βοηθούσαν την κυρία του σπιτιού να ντυθεί, να χτενιστεί, να στολιστεί

ΦΩΝΗ: ο δούλος έπρεπε να δουλεύει ασταμάτητα γιατί αν σταματούσε για να ξεκουραστεί το μαστίγιο του επιστάτη τον γύριζε στην πραγματικότητα

ΦΩΝΗ: αν τολμούσε να αρπάξει κάτι φαγώσιμο τον έδεναν σε πάσσαλο γυμνό και τον χτυπούσαν

ΦΩΝΗ: λίγο πριν πεθάνει όμως του έδιναν να φάει και να πιεί γιατί δεν σύμφερε τον αφέντη να χάσει έναν δούλο

ΦΩΝΗ: Μόνο να τον σκοτώσει δεν μπορούσε τον δούλο του ο αφέντης

ΦΩΝΗ: Υπήρχε νόμος στην Αθήνα που απαγόρευε τον φόνο των δούλων,

ΦΩΝΗ: Βλέπετε, το ταμείο της πόλης εισέπραττε πολλά χρήματα από τη φορολόγηση του δουλεμπορίου-δεν σύμφερε κανέναν ο χαμός τους…

ΦΩΝΗ: Ωστόσο, πολλοί αφέντες δολοφονούσαν τους δούλους τους όταν τους νευρίαζαν πάρα πολύ…

ΦΩΝΗ: η τιμωρία δεν ήταν μεγάλη…

ΦΩΝΗ : ο δολοφόνος πήγαινε στον ναό με ένα νεογέννητο γουρουνάκι.

ΦΩΝΗ: Η ιέρεια θυσίαζε το ζώο και άφηνε λίγο αίμα να τρέξει στο χέρι του δράστη

ΟΛΟΙ ΜΑΖΙ: Να ξεπλυθούν τα χέρια του δράστη με καθαρό νερό

ΦΩΝΗ: Μετά, ο ένοχος γύριζε ήσυχος στο σπίτι του και συνέχιζε τη ζωή του

ΦΩΝΗ: ό,τι γνωρίζουμε για τους δούλους δεν γράφτηκε από τους ίδιους. Οι άλλοι μίλησαν γι αυτούς! Οπότε, μόνο υποθέσεις ,μπορούμε να κάνουμε για το πώς ένιωθαν ή τι σκέφτονταν οι ίδιοι!

ΦΩΝΗ 2: Η σημερινή συνάντηση με τη Σωστράτα λοιπόν είναι μια μεγάλη ευκαιρία για να δούμε τη ζωή των δούλων με τα δικά τους μάτια!

*Μικρή παύση*

ΦΩΝΗ: ΣΚΗΝΗ 1 Η Σωστράτα βρίσκεται έξω από ένα σπίτι και συζητάει με μια άλλη δούλη

ΔΟΥΛΗ: Καινούργια είσαι; Δεν σε έχω ξαναδεί στη γειτονιά μας!

ΣΩΣΤΡΑΤΑ: Ναι, πριν από δυο βδομάδες με αγόρασαν τα αφεντικά αυτού του σπιτιού (*δείχνει το σπίτι*)

ΔΟΥΛΗ: Ωραίο και αρχοντικό φαίνεται το σπίτι. Είσαι πολύ τυχερή!

ΣΩΣΤΡΑΤΑ: Τύχη την λες εσύ τη μαύρη μου τη μοίρα; Δε γεννήθηκα από δούλους γονείς, ελεύθερη γεννήθηκα.

ΔΟΥΛΗ: Ελεύθερη; Και πώς σκλαβώθηκες;

ΣΩΣΤΡΑΤΑ: Ο πόλεμος με έκανε δούλη. Με άρπαξε ένας στρατιώτης μέσα από το σπίτι μου!.

ΔΟΥΛΗ: Εγώ γεννήθηκα δούλη, εδώ στο σπίτι που ανήκω. Αλλά αυτό που λες ακούγεται τρομερό!

ΣΩΣΤΡΑΤΑ: Τρομερό ήταν. Αλλά η συνέχεια ήταν πολύ χειρότερη….

ΔΟΥΛΗ: Τι έγινε; Λέγε, θέλω να ακούσω!

ΣΩΣΤΡΑΤΑ: Βρέθηκα μαζί με άλλους αιχμαλώτους σε ένα αθηναϊκό πλοίο. Οι στρατιώτες μεθυσμένοι, με αγριοφωνάρες μας μοιράστηκαν. Και μόλις φτάσαμε στην Αθήνα περίμεναν οι έμποροι στο λιμάνι να μας αγοράσουν. Ξανά φωνές και απειλές γιατί ο καθένας θέλει το κέρδος του να είναι μεγαλύτερο. Εμένα με πήρε ένας έμπορος από το Άργος, κάπως αγροίκος και απότομος, που με κοίταζε καλά καλά από την κορφή ως τα νύχια σαν να υπολόγιζε την αξία μου.

ΔΟΥΛΗ: Τι ταπείνωση!

ΣΩΣΤΡΑΤΑ: Σου φαίνεται ταπείνωση αυτό; Δεν έχεις ακούσει για τα «σώματα» τότε …

ΔΟΥΛΗ: Όχι, δεν έχω. Λέγε!

ΣΩΣΤΡΑΤΑ: Είναι ένα μέρος στην αγορά της Αθήνας που λέγεται έτσι γιατί εκεί «πουλούν τα σώματα»

ΔΟΥΛΗ: Ποια σώματα; Τι λες;

ΣΩΣΤΡΑΤΑ: Σώματα λένε εμάς τους δούλους. Δεν το ξέρεις;

ΔΟΥΛΗ: ….

ΣΩΣΤΡΑΤΑ: Είναι μια ειδικά εξέδρα εκεί. Άκουσα να την λένε «λίθο πώλησης». Κοιτούσα δεξιά και αριστερά προσπαθώντας να καταλάβω τι πουλάνε. Μετά κατάλαβα πως εμείς είμαστε το εμπόρευμα, το ζωντανό εμπόρευμα….

ΔΟΥΛΗ: πόσο σε λυπάμαι….

ΣΩΣΤΡΑΤΑ: Μας έβγαλαν τα ρούχα και μας άλειψαν με λάδι για να αστράφτουμε, έτσι όπως καθαρίζεις την υδρία ή τον κρατήρα. Μετά μας έβαλαν να σταθούμε επάνω σε εκείνη την εξέδρα. Οι άνθρωποι περνούσαν και μας κοιτούσανε καλά καλά. Δεν έχω ξαναντραπεί τόσο πολύ στη ζωή μου…

ΔΟΥΛΗ: Ευχαριστώ τους θεούς που γεννήθηκα δούλη και δε χρειάστηκε να περάσω αυτό το μαρτύριο!

ΣΩΣΤΡΑΤΑ: Όλη αυτή την ώρα του εξευτελισμού μας ένας κήρυκας φώναζε επαινώντας το εμπόρευμα και μετά μας έβαλε να χορέψουμε επάνω σε εκείνη την εξέδρα για να πειστούν οι μελλοντικοί αγοραστές για την αξία μας.

ΔΟΥΛΗ: Και σένα σε αγόρασε ο Αριστίωνας; Τουλάχιστον σε διάλεξε γρήγορα να σταματήσει το μαρτύριό σου;

ΣΩΣΤΡΑΤΑ: Δυο ώρες κράτησε ο εξευτελισμός μου. Μετά πλησίασε ο Αριστίωνας και είπε πως ψάχνει μια δούλη για τη γυναίκα του την Εισιάδα γιατί μια δούλη τους είχε αρρωστήσει βαριά.

ΔΟΥΛΗ: Και διάλεξε εσένα;

ΣΩΣΤΡΑΤΑ: Ο έμπορος με τράβηξε και με έβαλε να σταθώ μπροστά τους. Αυτή, είναι καλή, μόλις την παραλάβαμε είπε. Δυνατή κοπέλα και μαζεμένη. Θα σας κάνει όλες τις δουλειές χωρίς αντιρρήσεις και χωρίς παράπονα. Και με έσπρωξε προς το μέρος τους.

ΔΟΥΛΗ: Και φύγατε επιτέλους από αυτό το απαίσιο μέρος;

ΣΩΣΤΡΑΤΑ: Όχι αμέσως. Ο Αριστίωνας πήρε πρώτα εγγυήσεις ότι δεν έχω φθίση ή πέτρα στο νεφρό ή επιληψία. Κανείς δε θέλει ελαττωματικό εμπόρευμα… Μετά, πλήρωσε το αντίτιμο και φύγαμε από κείνο το μέρος.

ΔΟΥΛΗ: Καταλαβαίνω την πίκρα σου αλλά να ξέρεις πως είσαι τυχερή. Οι δούλοι του σπιτιού είναι πιο ευτυχισμένοι από τους άλλους που δουλεύουν στα χωράφια και στα ορυχεία. Και ζούνε περισσότερο.

ΣΩΣΤΡΑΤΑ: (*σκεπτική*) Δεν ξέρω αν είναι τύχη να ζήσεις περισσότερο, πραγματικά. Χαίρε τώρα! Με έστειλε η Εισιάς στην αγορά. Μου είπε να μην αργοπορήσω αλλιώς θα τιμωρηθώ. Υγίαινε!

ΔΟΥΛΗ: Υγίαινε και τα ωφέλιμα εργάσου! Όταν βρίσκεις λίγο χρόνο να έρχεσαι να τα λέμε! Ξέρω φοβερές ιστορίες όλες με δούλους και δούλες και όλες απίστευτες! Να εγώ εκεί δουλεύω (*δείχνει ένα σπίτι πιο κάτω*)

ΣΩΣΤΡΑΤΑ: Σε ευχαριστώ. Δεν μου είπες το όνομά σου;

ΔΟΥΛΗ: Ζήτα την Αμφιθόη! Έτσι με βάφτισαν.

ΣΚΗΝΗ 2

ΦΩΝΗ 1: ο καιρός πέρασε και η Σωστράτα άρχισε να συνηθίζει κάπως στη νέα κατάσταση της υποδούλωσής της. Συνάντηση με Αμφιθόη μετά από ένα χρόνο

ΑΜΦΙΘΟΗ: Σωστράτα; Εσύ δεν είσαι; Πέρασε καιρός, σχεδόν δεν σε γνώρισα.

ΣΩΣΤΡΑΤΑ: Χαίρε Αμφιθόη.

ΑΜΦΙΘΟΗ: Πού χάθηκες;

ΣΩΣΤΡΑΤΑ: Δουλειές, πολλές δουλειές. Τα αφεντικά μου πιστεύουν ότι οι δούλοι πρέπει να δουλεύουν πολύ, να τρώνε λίγο και να κοιμούνται ελάχιστα. Έτσι προσπαθούν να κάνουν απόσβεση….Αλλά έχουν κι ένα γιο, τον Κλεομάντι που με ταλαιπωρεί ακόμα περισσότερο….

ΑΜΦΙΘΟΗ: Και δε χαίρεσαι; Είναι μεγάλη τιμή για μία δούλη να τραβήξει το ερωτικό ενδιαφέρον του αφέντη της…..και (*πονηρά*) μπορεί να αποφέρει και κάποιο κέρδος….

ΣΩΣΤΡΑΤΑ: Τι εννοείς;

ΑΜΦΙΘΟΗ : Tο μεγαλύτερο όνειρο του δούλου είναι πάντα να αποκτήσει την ελευθερία του. Εκμεταλλεύσου τη σχέση με τον Κλεομάντι για να πετύχεις πιο ευνοϊκές συνθήκες ζωής και ίσως την απελευθέρωσή σου….

ΣΩΣΤΡΑΤΑ: Υπάρχουν τέτοιες περιπτώσεις;

ΑΜΦΙΘΟΗ: Πολλές! Εγώ όμως θα σου πως την ιστορία δύο αδερφών δούλων, της Ανδρομάχης και της Ισιδώρας. Κι εμένα μου την είπαν άλλοι, αλλά για να την λένε αλήθεια θα’ναι!

*Ζωντανεύει η πρώτη ιστορία*

ΑΝΔΡΟΜΑΧΗ: Κασσάνδρα…στο σπίτι τα πράγματα έχουν χειροτερέψει. Ο μεγάλος αφέντης, ο Βύρωνας με έριξε πάλι με το ζόρι στο κρεβάτι του.

ΚΑΣΣΑΝΔΡΑ: Τι να σου πως Ανδρομάχη….Από τη μια σε λυπάμαι, κακό είναι να σε αναγκάζουν σε ερωτικές πράξεις που δεν θέλεις. Αλλά από την άλλη, δεν είναι και ωραίο να σε επιθυμεί ο αφέντης;

ΑΝΔΡΙΜΑΧΗ: Δεν ξέρεις τι λες. Τίποτα το ωραίο δεν έχει. Κανείς δεν σε ρωτάει αν θέλεις, απλά ασκεί την εξουσία του επάνω σου.

ΚΑΣΣΑΝΔΡΑ: Και δεν υπάρχει κάποιος μέσα στο σπίτι να σε βοηθήσει;

ΑΝΔΡΟΜΑΧΗ: όχι, ο μικρός αφέντης, ο Βησσαρίων είναι κάπως καλύτερος, αλλά κι αυτός ατίθασος και γυναικάς. Τον έχει ερωτευτεί η αδερφή μου η Ισιδώρα, και πιστεύει η ονειροπαρμένη ότι ο Βησσαρίων θα την παντρευτεί! Της έχω πει τόσες φορές πως ο γάμος ανάμεσα σε ελεύθερο και δούλη απαγορεύεται δια νόμου στην Αθήνα!

ΚΑΣΣΑΝΔΡΑ: Βρες της γρήγορα ένα δούλο να την παντρέψεις. Θα μπει σε μεγάλους μπελάδες αν της μπαίνουν ιδέες για τον αφέντη της

ΑΝΔΡΟΜΑΧΗ: Το ξέρω. Προχθές την έπιασα να μιλάει με μια άλλη δούλη για μαγικά φίλτρα που θα κάνουν τον Βησσαρίωνα να την ερωτευτεί. Αν καταλάβει η κυρά μας τι σκαρώνει, βλέπω να την πουλάνε στο πορνείο.

ΚΑΣΣΑΝΔΡΑ: Πες της να κάτσει ήσυχα. Ξέρω ότι οι δούλοι προσπαθούν συνεχώς να βελτιώσουν τη ζωή τους και νομίζω ότι η αδερφή σου δεν αγαπάει πραγματικά τον Βησσαρίωνα αλλά πιστεύει πως θα τη βοηθήσει να ζήσει καλύτερη ζωή. Οι αφέντες όμως σπάνια αφήνουν τον εαυτό τους να παρασυρθεί από συναισθήματα. Κι αν την καταλάβουν θα τιμωρηθεί σκληρά.

(*Μπαίνει η Ισιδώρα*)

ΙΣΙΔΩΡΑ: Σας άκουσα! Κάνετε όμως λάθος για μένα!  
ΑΝΔΡΟΜΑΧΗ: Ισιδώρα! Η Κασσάνδρα κι εγώ θέλουμε το καλό σου και σκεφτόμαστε πώς θα σε γλιτώσουμε από τα χειρότερα!

ΙΣΙΔΩΡΑ: Ξέρω πολύ καλά τη θέση μου. Οι δούλοι δεν έχουν δικαιώματα, πρέπει να αποδέχονται τη βία του αφέντη ως κάτι φυσιολογικό, και να κάνουν ό,τι τους ζητάνε χωρίς αντιρρήσεις….

ΚΑΣΣΝΑΔΡΑ: Αλήθεια λες. Έτσι ακριβώς είναι.

ΙΣΙΔΩΡΑ: Προσπαθώ να δεχτώ τη μοίρα μου ως δούλη αλλά δεν είναι εύκολο. Θέλω να ζήσω κάποιες στιγμές από τη ζωή μου σαν άνθρωπος….

ΑΝΔΡΟΜΑΧΗ: Καλή μου Ισιδώρα, δεν έχεις άδικο….αλλά όταν αποδέχεσαι τη μοίρα σου, μπορείς να ζήσεις χωρίς περιττούς μπελάδες τη ζωή σου.

ΙΣΙΔΩΡΑ: Ανδρομάχη, εμένα δεν με νοιάζει που ο Βησσαρίων δεν θα με αγαπήσει ποτέ. Εγώ θέλω να γεμίσω με έρωτα την ψυχή μου. Είναι ο τρόπος μου να αντισταθώ στη βία, είναι ο δικός μου τρόπος να διαμαρτυρηθώ για μια κοινωνία που επιτρέπει τη μετατροπή των ανθρώπων σε πράγματα.

*Η σκηνή επιστρέφει σε Σωστράτα και Αμφιθόη*

ΑΜΦΙΘΟΗ: Υπάρχουν πολλές ιστορίες δούλων που ερωτεύτηκαν κι έκαναν απίστευτα πράγματα για τον έρωτά τους! Αλλά η σεξουαλική εκμετάλλευση και ο βιασμός των δούλων από τους αφέντες είναι χωρίς αμφιβολία μια καθημερινή πραγματικότητα.

ΣΩΣΤΡΑΤΑ: (*έτοιμη να κλάψει*) πόσο την καταλαβαίνω την Ισιδώρα…Ο έρωτας είναι ένα δυνατό συναίσθημα που σε κάνει να νιώθεις άνθρωπος. Αλλά δεν θα ήταν πιο ρεαλιστικό να ερωτευτεί ένα δούλο;

ΑΜΦΙΘΟΗ: Σίγουρα, αλλά μη νομίζεις πως και ο έρωτας ανάμεσα σε δούλους είναι πάντα μια εύκολη υπόθεση. Στο τέλος, πάλι ο αφέντης είναι αυτός που πρέπει να δώσει την έγκρισή του!

ΣΩΣΤΡΑΤΑ: Είμαι σίγουρη ότι θα έχεις μια ιστορία και γι αυτό!

ΑΜΦΙΘΟΗ: Φυσικά! Έχω μια ιστορία για κάθε περίπτωση! Μου έρχεται μάλιστα στο μυαλό η ιστορία με την Αφροξυλάνθη και τον Ερμότιμο, δυο δούλους που είχαν ερωτευτεί και ο αφέντης τους -σκληρός και άκαρδος άνθρωπος, δεν χαμογέλαγε ποτέ!- δεν έδινε την έγκριση να είναι μαζί!

*Ζωντανεύει η σκηνή Αυλή σπιτιού*

ΑΦΡΟΞΥΛΑΝΘΗ: Μόλις τελείωσα το πλύσιμο των ρούχων κι έτρεξα αμέσως να σε βρω! Έστω και δυο λεπτά να μιλήσουμε παίρνω δύναμη να συνεχίσω τη μέρα!

ΕΡΜΟΤΙΜΟΣ: Δεν πάει άλλο αυτή η κατάσταση. Πρέπει να πείσουμε τον αφέντη να μας δώσει άδεια να είμαστε μαζί.

ΑΦΡΟΞΥΛΑΝΘΗ: Είναι αυστηρός και απόλυτος ο αφέντης. Δεν θα δεχτεί ποτέ. Αλλά τα παιδιά του είναι πιο ευγενικά και φαίνονται ευαίσθητα. Πρέπει να τα πείσουμε να μας βοηθήσουν…

ΕΡΜΟΤΙΜΟΣ: Ποιους λες; Τον Περικλή και την Αφροδίτη;

ΑΘΡΟΞΥΛΑΝΘΗ: Ναι., και πιο πολύ τον Περικλή γιατί σαν αγόρι που είναι μπορεί ο πατέρας του να τον ακούσει….

ΕΡΜΟΤΙΜΟΣ: Έχεις δίκιο, κι ο αφέντης τον αγαπάει πολύ, είναι πρωτότοκός του! Να του μιλήσουμε με την πρώτη ευκαιρία!

ΑΦΡΟΞΥΛΑΝΘΗ: Σςςςς! Μίλα πιο σιγά θα μας ακούσουν!

ΕΡΜΟΤΙΜΟΣ: Μην ανησυχείς, ο αφέντης είναι στην αγορά αυτή την ώρα. Φιλοσοφεί με τους άλλους Αθηναίους.

ΑΦΡΟΞΥΛΑΝΘΗ: Φυσικά, αφού έχουν εμάς για όλες τις δουλειές τούς μένει πολύς χρόνος για να φιλοσοφούν και να συζητάνε!

ΕΡΜΟΤΙΜΟΣ: Μη μιλάς έτσι! Θα σε ακούσει κανείς και θα νομίζει ότι πήραν τα μυαλά σου αέρα και κρίνεις τους αφέντες!

ΑΦΡΟΞΥΛΑΝΘΗ: που δε μιλάω δε σημαίνει πως δεν σκέφτομαι, Ερμότιμε. Έχω καταλάβει καλά πόσο ανάγκη μας έχουν. Εμείς τα κάνουμε όλα. Αν δεν υπήρχαμε καμιά δουλειά δεν θα γινόταν. Εμείς χτίζουμε τους ναούς και τις ακροπόλεις τους, εμείς φτιάχνουμε τα καράβια που τους μεταφέρουν στα πιο μακρινά μέρη, εμείς βγάζουμε τον άργιλο, τον χαλκό, και το ασήμι από το χώμα και φτιάχνουν τα αγάλματα και τα αγγεία για να μεταφέρουν τα σιτάρια και το κρασί που εμείς παράγουμε στα χωράφια τους. Όλα εμείς τα κάνουμε. Αν καταλαβαίναμε τη δύναμή μας μπορεί να ….

ΕΡΜΟΤΙΜΟΣ :Σταμάτα, μη μιλάς έτσι, είδες τι έγινε στα ορυχεία στο Λαύριο που στασίασαν οι δούλοι μετά τα γεγονότα στη Δεκέλεια … Τίποτα δεν κατάφεραν. Οι αφέντες έχουν τα μέσα να μας κάνουν να σωπάσουμε. Αυτοί κρατάνε τον βούρδουλα, Αφροξυλάνθη….

ΑΦΡΟΞΥΛΑΝΘΗ: Τουλάχιστον έχουμε ο ένας τον άλλον. Κι αυτό μας δίνει κουράγιο και κάνει τη ζωή μας πιο υποφερτή. Και υπάρχει πάντα η ελπίδα της φυγής….μπορεί κάποτε να το σκάσουμε Ερμότιμε.

ΕΡΜΟΤΙΜΟΣ: Δεν πάει πάντα καλά αυτό…..πόσες ιστορίες έχουμε ακούσει δούλων που το έσκασαν και πιάστηκαν και τιμωρήθηκαν με τους πιο σκληρούς τρόπους! Ο Ανδροκλής ρίχτηκε στα λιοντάρια. Την Ευκλία την ακρωτηρίασαν και την έριξαν να την φάνε τα σκυλιά. Για να παραδειγματίσουν τους υπόλοιπους και να μην τολμάνε να το σκάσουν…

ΑΦΡΟΞΥΛΑΝΘΗ: Ναι, αλλά παρά τους τεράστιους κινδύνους αμέτρητοι δούλοι δραπετεύουν. Και υπάρχουν και επιτυχημένα παραδείγματα! Θυμάσαι τον Έρμωνα, τον ψαρά που το έσκασε γιατί δεν άντεχε τις τεράστιες απαιτήσεις του αφέντη του; Αυτός δεν πιάστηκε ποτέ! Τώρα μάλλον θα ζει στη Ρόδο και θα περνιέται για ελεύθερος. Τι όμορφη λέξη! Δεν χορταίνω να την λέω! Ελεύθερος!

ΕΡΜΟΤΙΜΟΣ: Ναι, αλλά και οι σχέσεις αγάπης που αναπτύσσουμε μεταξύ μας είναι ένας τρόπος να νιώσουμε δυνατοί και να δώσουμε νόημα στη ζωή μας.

ΑΦΡΟΞΥΛΑΝΘΗ: Ναι, γι’ αυτό είναι σημαντικό να τα καταφέρουμε να πείσουμε τον αφέντη να εγκρίνει τη σχέση μας. Πάμε να μιλήσουμε στον Περικλή!

*Η σκηνή επιστρέφει στην Αμφιθόη και τη Σωστράτα*

ΣΩΣΤΡΑΤΑ: Και τα κατάφεραν;

ΑΜΦΙΘΟΗ: Δεν ξέρω, κανείς δεν ήξερε να πει με σιγουριά. Αλλά ο Ερμότιμος δεν έζησε πολύ έτσι κι αλλιώς γιατί αρρώστησε βαριά τον χειμώνα και τελικά πέθανε.

ΣΩΣΤΡΑΤΑ: Κρίμα οι ελπίδες τους για μια πιο ανεκτή ζωή….Μα δεν υπάρχει καμιά ιστορία με ευτυχισμένο τέλος ανάμεσα σε δούλο και αφέντη;

ΑΜΦΙΘΟΗ: άκουσα κάποτε να λένε για μια Ιφιγένεια δούλη που είχε ερωτευτεί τον αφέντη της. Και που ενώ δεν είχε ελπίδες να είναι μαζί του από μια περίεργη σύμπτωση της τύχης αποκαλύφθηκε ότι δεν ήταν δούλη, αλλά παιδί ελεύθερων που είχε από λάθος υποδουλωθεί!

ΣΩΣΤΡΑΤΑ: Ακούγεται ωραίο σαν παραμύθι! Πες μου την ιστορία, έχω λίγο χρόνο….

*Ζωντανεύει η τρίτη ιστορία*

ΙΦΙΓΕΝΕΙΑ: Αγάπη μου, ήρθες; Αχ πόσο μου έλειψες!   
ΑΧΙΛΛΕΑΣ: Και μένα μου έλειψες,! Αλλά οι γονείς μου δεν θα πειστούν ποτέ γι αυτόν τον γάμο, το ξέρεις!

ΙΦΙΓΕΝΕΙΑ: Δεν με νοιάζει. Αρκεί να είμαστε μαζί!

ΑΧΙΛΛΕΑΣ: Ανησυχώ και γι αυτό. Άκουσα πως θέλουν να σε πουλήσουν. Ίσως υποπτεύονται τα αισθήματά μου για σένα.

ΜΥΡΣΙΝΗ: Ιφιγένεια, πού χαζολογάς πάλι; Έλα εδώ αμέσως! (*στο κοινό*) Καλά λένε πως οι δούλοι είναι τεμπέληδες και φυγόπονοι. Μόνο με το μαστίγιο τους κάνεις καλά.

ΙΦΙΓΕΝΕΙΑ: Με φωνάξατε κυρία;

ΜΥΡΣΙΝΗ: Ναι, θα πας στην αγορά. Απόψε έχουμε καλεσμένους! Έρχεται ένα αντρόγυνο φίλοι μας από τη Γέλα. Θέλω τα πάντα στην εντέλεια!  
ΙΦΙΓΕΝΕΙΑ: (*σκύβει το κεφάλι*) Μάλιστα κυρία!

ΦΩΝΗ 1 Σκηνή συμποσίου στον ανδρώνα του σπιτιού όπου κατ’ εξαίρεση συμμετέχουν και γυναίκες. Η Ιφιγένεια, αφού έχει πλύνει τα πόδια των καλεσμένων και έχει φέρει τα πινάκια με τα φαγητά και τους κρατήρες με τον οίνο μαζί με άλλες δούλες παίζει αυλό για να τους διασκεδάσει

ΑΝΤΙΓΟΝΗ: Τι όμορφα που παίζει αυτή η κορασίδα…..

ΜΥΡΣΙΝΗ: (*υπερήφανη*) Ναι, είναι μια δούλη του σπιτιού που ξέρει μουσική….Προσέχουμε πολύ τι δούλους βάζουμε στο σπίτι μας, φίλη Αντιγόνη, κι ο Θεοκλής μου δεν τσιγκουνεύεται τους οβολούς όταν πάει για ψώνια στα σώματα.

ΠΕΡΙΚΛΗΣ: Έλα εδώ κορίτσι μου, κάθισε μαζί μας.

ΜΥΡΣΙΝΗ: Μα τι λέτε; Μη δίνετε θάρρος στους δούλους, είναι από τη φύση τους αγνώμονες και υπερβολικοί. Αν δε ξέρουν τη θέση τους στο σπίτι, σταματούν να υπακούουν και να κάνουν σωστά τη δουλειά τους!

ΠΕΡΙΚΛΗΣ: Ηρέμησε Μυρσίνη. Θέλω μόνο να δω τα δάχτυλά της. Λένε πως οι αυλήτριες έχουν πολύ ξεχωριστά δάχτυλα. (*πιάνει το χέρι της Ιφιγένειας και βλέπει το δαχτυλίδι)*

ΠΕΡΙΚΛΗΣ: Τι είναι αυτό; Φαίνεται ακριβό κι από όσο ξέρω οι δούλοι δεν έχουν χρήματα για ακριβά κοσμήματα όσο κι αν δουλέψουν στη ζωή τους!

*Η Ιφιγένεια πάει να απαντήσει αλλά η Μυρσίνη τη διακόπτει.*

ΜΥΡΣΙΝΗ: Το φορούσε όταν την αγοράσαμε. Ήταν σφιχτό στο δάχτυλό της και δεν έβγαινε με τίποτα. Ο Θεοκλής μου πρότεινε να της κόψουμε το δάχτυλο, αλλά μετά σκεφτήκαμε ότι αυτό θα την δυσκόλευε στις καθημερινές της ασχολίες και δώσαμε τόπο στην οργή. Αν και με εκνευρίζει που η δούλη μου φοράει ένα τόσο ακριβό και όμορφο κόσμημα κάνω πως δεν το βλέπω…

ΑΝΤΙΓΟΝΗ: Περικλή….ένα τέτοιο δαχτυλίδι δεν φορούσε το κοριτσάκι μας όταν το χάσαμε εκεί στη Γέλα;

ΠΕΡΙΚΛΗ: Ναι, της το είχε χαρίσει η μητέρα μου πριν πεθάνει

ΑΝΤΙΓΟΝΗ: Είναι το παιδί μας; Λες οι θεοί να μας έκαναν τέτοιο καλό και να επέτρεψαν να την βρούμε;   
ΠΕΡΙΚΛΗΣ: Η Ιφιγένεια είναι. Γι αυτό από τη στιγμή που την άκουσα να αυλίζει ένιωσα μια περίεργη συγκίνηση μέσα μου!

ΜΥΡΣΙΝΗ: Κόρη σας η δούλη μου;! Θεός φυλάξοι! Θα πέσει φωτιά να μας κάψει!

ΑΝΤΙΓΟΝΗ: Κι όμως, έτσι είναι Μυρσίνη. Έλα να σε αγκαλιάσω κόρη μου!

*Περικλής, Αντιγόνη και Ιφιγένεια αγκαλιάζονται*

*Η σκηνή επιστρέφει στην Αμφιθόη και την Σωστράτα*

ΑΜΦΙΘΟΗ: Κι όπως καταλαβαίνεις, αφού ήταν από ευγενική γενιά και υπήρχε και αρκετή προίκα η Μυρσίνη και ο Θεοκλής δέχτηκαν τελικά να παντρευτεί τον γιο τους τον Αχιλλέα και από δούλη έγινε αφέντρα του σπιτιού….

ΣΩΣΤΡΑΤΑ: Αναρωτιέμαι πώς να φερόταν άραγε η ίδια στις δούλες της, αφού ήξερε από πρώτο χέρι τι σημαίνει να ζεις τη ζωή του δούλου….

ΑΜΦΙΘΟΗ:: αυτό δεν το γνωρίζω. Αλλά όταν αλλάζει η θέση του ανθρώπου αλλάζει και ο χαρακτήρας του και η συμπεριφορά του. Οπότε αν μου έλεγε κανείς ότι η ίδια η Ιφιγένεια έγινε σκληρή σαν τη Μυρσίνη και φερόταν άκαρδα στις δούλες της, θα το πίστευα….

ΣΩΣΤΡΑΤΑ: Αυτή την τελευταία ιστορία σου την άκουσα με μεγάλη ευχαρίστηση, Αμφιθόη, αλλά για να σου πω την αλήθεια δεν την πιστεύω….

ΑΜΦΙΘΟΗ: Τι θες να πεις; Αμφισβητείς τις πηγές μου;

ΣΩΣΤΡΑΤΑ: Μην το παίρνεις προσωπικά! Δεν θέλω να σε προσβάλω! Ακούστηκε σαν ένα ωραίο παραμύθι, σαν τις κωμωδίες του Μένανδρου, με τα χαμένα παιδιά που τελικά αναγνωρίζονταν από τους γονείς του χάρη σε κάποιο κόσμημα που κουβαλούσαν. Ιστορίες που χαϊδεύουν τα αυτιά μας είναι και γλυκαίνουν τις ψυχές μας όση ώρα τις ακούμε. Μας κάνουν να ξεχνάμε για λίγο τη σκληρή πραγματικότητα, αυτό είναι όλο!

ΑΜΦΙΘΟΗ: Σωστά μιλάς Σωστράτα. Βλέπω την πίκρα σου. Αλλά να ξέρεις ότι δεν ήταν λίγοι οι δούλοι που κατάφεραν να κερδίσουν μια καλύτερη ζωή. Και ίσως και εσύ να είσαι μία από αυτούς….

*Κλείνει η σκηνή.*

ΦΩΝΗ 1: Αρκετά χρόνια αργότερα. Σκηνικό Δελφοί

ΜΑΡΤΥΡΑΣ: όταν ήταν άρχοντας ο Αριστοκλής, ο γιος του Φιλονίκου και μέλη της βουλής ο Ευάγγελος και ο Ευκλείδης κατά τον μήνα Ηράκλειο, ο Αριστίωνας ο γιος του Ευκλείδη και η Εισιάς, η κόρη του Κλεομάντιος πούλησαν στον Πύθιο Απόλλωνα άτομο γένους θηλυκού ονόματι Σωστράτα και παραλάβαμε όλο το ποσό!

ΣΧΟΛΙΑΣΤΗΣ 1: Αυτό ήταν λοιπόν! Κατάφερε να απελευθερωθεί η Σωστράτα!

ΣΧΟΛΙΑΣΤΗΣ 2 :Ναι, αλλά….

ΣΧΟΛΙΑΣΤΗΣ 1 (*τον διακόπτει*): Από τον 3ο αιώνα προ Χριστού και μετά υπάρχουν πολλές επιγραφές απελευθέρωσης δούλων! Και οι περισσότερες βρέθηκαν στους Δελφούς. Εκεί βρέθηκε και η επιγραφή που απελευθέρωνε τη Σωστράτα!

ΣΧΟΛΙΑΣΤΗΣ 2: Ναι, αλλά…

ΣΧΟΛΙΑΣΤΗΣ 1: (*τον διακόπτει*) Τι αλλά και αλλά! Δεν είναι επιτυχία αυτό; Τέρμα οι δυστυχίες και η ταλαιπωρία….

ΣΧΟΛΙΑΣΤΗΣ 2: έτσι λες; Άκου!

ΜΑΡΤΥΡΑΣ: Όροι απελευθέρωσης! Η Σωστράτα θα παραμείνει με τους αφέντες της μέχρι τον θάνατό τους. Αν δεν εκτελεί ό,τι την διατάζουν αυτοί έχουν την εξουσία να την τιμωρούν με όποιο τρόπο επιθυμούν! Όσα τέκνα γεννήσει η Σωστράτα θα παραμείνουν μαζί της ως ελεύθερα εκτός αν ο Αριστίωνας θέλει να πουλήσει κάποιο λόγω φτώχειας. Και αν θέλει να φύγει από το σπίτι τους νωρίτερα η Σωστράτα θα πρέπει να παραδώσει στη θέση της κάποιο από τα παιδιά της ως δούλο.

ΣΧΟΛΙΑΣΤΗΣ 1: ε, δεν το λες και απελευθέρωση αυτό….

ΣΧΟΛΙΑΣΤΗΣ 2: Ευτυχώς βρέθηκε και δεύτερη επιγραφή στους Δελφούς σχετική με την Σωστράτα που δείχνει ότι τελικά την απάλλαξαν από την υποχρέωση παραμονής…

ΣΧΟΛΙΑΣΤΗΣ 1: Την άφησαν να φύγει; Επιτέλους!

ΣΧΟΛΙΑΣΤΗΣ 2: Ναι, και δεν θα το πιστέψεις. Μια δεύτερη επιγραφή όριζε ότι η Σωστράτα μετά τον θάνατο του αφέντη της θα έπαιρνε ένα μέρος των χρημάτων που εκείνος άφησε!

*Αλλάζει η σκηνή. Μόνη της η Σωστράτα στη σκηνή απευθύνεται στο κοινό*.

ΣΩΣΤΡΑΤΑ: Ελεύθερη! Ελεύθερη! Το ’λεγα το ξανάλεγα και δεν μπορούσα να το πιστέψω! Δεν ήξερα όμως τότε τι με περίμενε. Ως απελευθερωμένη δούλη θεωρούμουν πια μέτοικη κι έπρεπε να πληρώνω έναν ειδικό φόρο το μετοίκιο. Εκτός από το μετοίκιο έπρεπε να πληρώνω κάθε χρόνο και τρεις οβολούς, όπως κάθε απελευθερωμένος δούλος για να θυμάμαι τη δουλική μου προέλευση… Αυτό δεν ήταν εύκολο για μια φτωχή γυναίκα κι έπρεπε να κάνω πολλές δουλειές για τα βγάζω πέρα. Η ζωή μου ήταν το ίδιο σκληρή με πριν αλλά τουλάχιστον τώρα δεν φοβόμουν ότι κάποιος θα με πουλήσει. Κι όταν πέθανα τα παιδιά μου μπόρεσαν να στήσουν ένα ξεχωριστό μνήμα με το όνομά μου επάνω και τη λέξη Χαίρε! Γιατί αν πεθάνεις δούλος, άλλοι δούλοι θα μεταφέρουν το σώμα σου κρυφά τη νύχτα έξω από τα τείχη της πόλης και θα το ρίξουν σε κοινό τάφο. Κι έτσι θα εγκαταλείψεις τη ζωή χωρίς όνομα έτσι όπως την έζησες. Σαν ένα καλό εργαλείο που χάλασε και απλώς το πέταξαν στα σκουπίδια…

*Αυλαία*